Die debuutroman van 'Nederland se Jonathan Franzen' is pas in Afrikaans vertaal | Protea Boekhuis
Die debuutroman van 'Nederland se Jonathan Franzen' is pas in Afrikaans vertaal
Die lewenslustige Siem Sigerius is 'n briljante wiskundige, kranige judoka, rektor magnificus van die Universiteit van Enschede, en daar wink ook vir hom 'n belowende toekoms in die politiek. Sy vrou, sy pragtige, intelligente stiefdogters en 'n gemaklike, pastorale huis op die platteland voltooi die beeld van idille en sukses.
Wanneer Sigerius egter agter die kap van die byl van sy stiefdogter Joni se duistere bedryf kom en sy misdadige seun boonop ook nog sy opwagting maak, dreig alles in sy idilliese bestaan om op katastrofiese wyse te ontplof.
Die kaleidoskopiese sederoman Bonita Avenue verhaal die ondergang van die Sigerius-gesin teen die agtergrond van Enschede se vuurwerkramp in 2000. Peter Buwalda se debuutroman is 'n portret van 'n era wat die gaping tussen generasies op meesleurende wyse aanpak.
Peter Buwalda is 'n Nederlandse skrywer en redakteur by verskeie uitgewershuise. Hy is een van die stigters van die literêre tydskrif Wah-Wah. Bonita Avenue is sy debuutroman en is deur die Nederlandse uitgewershuis De Bezige Bij gepubliseer.
Zandra Bezuidenhout behaal in 2005'n doktorsgraad in eietydse poësie van Afrikaans- en Nederlandstalige vroue. Sy werk onder meer as vertaler, onderwyser en deeltydse dosent, en tans as vryskuttaalpraktisyn. Haar debuutbundel Dansmusieke (2000) is met die Ingrid Jonkerprys bekroon en die tweede bundel Aardling verskyn in 2006 by Protea Boekhuis.
Bonita Avenue deur Peter Buwalda
Tags: Afrikaans, Bonita Avenue, Fiction, International, Peter Buwalda, Protea, Protea Boekhuis, South Africa
« Transport yourself to the mystical country of Zimbabwe with Bulpin's To the banks of the Zambezi
Van kant gemaak vertel 'n broeierige verhaal vol dorpsgefluister wat tydens die Eerste Wêreldoorlog afspeel »